‘Veiligheidsbeamptes’ roof R1 miljoen by anderArgieffoto Sowat R1 miljoen is Dinsdagoggend gesteel nadat ŉ SBV-veiligheidsbeampte deur twee gewapende mans in Hazyview in Mpumalanga beroof is terwyl hy geld in ŉ kitsbank gelaai het. Volgens brig. Selvy Mohlala, provinsiale polisiewoordvoerder, het twee mans, geklee in SBV-uniforms, die veiligheidswag genader terwyl hy geld in ŉ Nedbank-kitsbank gelaai het. “Hulle het ŉ geweer op hom gerig en die kontant wat hy gelaai het, gesteel. ŉ Medepligtige het in ŉ wit Audi vir sy makkers gewag en al drie het in dié voertuig van die toneel gevlug,” het Mohlala gesê. Geen skote is gevuur nie en niemand is tydens die voorval beseer nie. Die polisie ondersoek ŉ saak van gewapende roof.